Volgens 'n klip-tablet wat iewers in 'n ou beskawing opgegrawe is, gaan die wêreld op 21 Desember 2012 eindig.
Ongelukkig versuim die antieke Maya's om te verduidelik presies hoe dit gaan gebeur. Gaan ons getref word deur 'n komeet? Gaan die smeltende pole ons oorstroom? Gaan die Derde Wêreldoorlog uitbreek?
Die voorspellings van mense wat soveel eeue gelede geleef het, klink belaglik, ek weet. Wie de hel is die Maya's anyway om ons te kom tune?
Selfs sonder die vreesaanjaende toekomsvisies van die Maya's, of die ewe kommerwekkende profesieë van Nostradamus – om nie van die skrikwekkende Openbaringe van die apostel Johannes te praat nie – moet mens erken dat dit inderdaad lyk asof ons enigste ou aardetjie afstuur op 'n Ramp met 'n Hoofletter R.
Is die einde wat voorspel word, te fantastiess om te glo? Wat van ons begin? Wetenskaplikes sê die heelal het ontstaan met 'n moerse ontploffing, 'n iets-uit-niks-gelukskoot, 'n oneindig klein singulariteit, 'n gat wat skielik nie meer 'n gat was nie maar 'n ruimte vol sterre en lig wat onverklaarbaar uit die duisternis ge"pop" het soos 'n helse groot bak springmielies in 'n microwave.
Wees nou eerlik. As die wêreld rêrig gaan eindig op 21 Desember 2012 – met ander woorde, oor skaars vyf-en-dertig maande – moet ons rêrig verbaas wees?
Gaan die einde die teenoorgestelde as die begin wees? Nie 'n ontploffing nie, maar 'n implosion? 'n Niks-uit-iets-ongeluk? 'n Ruimte vol lewe wat onverwag ingesuig word in 'n singulêre oomblik van wraak en waansin, 'n sinlose einde, 'n duisternis?
Kyk om jou rond. Ons planeet, in 2010, is gefok. Ons is soos 'n hok vol eksperimentele rotte wat te vinnig aanteel, en mekaar begin verorber en aanrand. Mense word stadig maar seker al maller. Godsdienstige onverdraagsaamheid, ekonomiese verval, politieke onstabiliteit en verkrummelende waardes gaan hand aan hand met plae en aardbewings en natuurrampe. Om nie te praat van die klein, sluipende sosiale vervreemding en emosionele vervlakking wat ons beleef as gevolg van Internet-seks en 'n oordosis van betekenislose inligting via die media en advertensiewese nie.
Dié van ons wat in upmarket Westerse samelewings woon, is so verdiep in ons selfoon-skerms, laptops en virtuele gebabbel dat ons nie die naderende tsunami kan sien nie, al is dit duidelik sigbaar op die horison. Terselfdertyd kruip die fundamentalistiese Oosterlinge weg in hul lap-kopdoekies en tuur na hul vyande deur skrefies-oë. Eersgenoemde blameer laasgenoemde, en laasgenoemde sien alles wat verkeerdgaan as die oordeel van God. Niemand wil persoonlike verantwoordelikheid aanvaar nie.
Die aaklige waarheid is dat ons slegs een planeet uit biljoene is, maar dat, ten spyte daarvan, ons nêrens anders het om heen te gaan as hierdie een sy gat sien nie.
Die ding wat die meeste pla, is dit: as die wêreld regtig vergaan, sal ons niemand kan sue nie. Nie eens Robbie Klay of Die Huisgenoot of Jurie Els of Steve Hofmeyr nie. Dan is ons almal heeltemal moer toe. Finito. Kaplaks. Sommer net klaar.